
PANEVĖŽIO MIESTO SAVIVALDYBĖS 
JAUNIMO REIKALŲ TARYBOS
POSĖDŽIO PROTOKOLAS
2026 m. liepos 3 d. Nr. 3-9
Panevėžys
Posėdis vyko: 2026 m. birželio 4 d.
Posėdžio pirmininkas: Ignas Janeliūnas.
Posėdžio sekretorė: Toma Karosienė.
Dalyvauja: Kotryna Jackevičiūtė, Ignas Janeliūnas, Raimonda Juodviršienė, Paulius Klimovas, Arnoldas Simėnas, Simona Stiraitė, Aušrys Valkūnas, Goda Voveriūnaitė-Kaminskienė.
[bookmark: _Hlk96420769]Darbotvarkė:
1. Dėl Panevėžio miesto savivaldybės Jaunimo reikalų tarybos 2025-2026 m. veiklos plano įgyvendinimo rezultatų aptarimo;
2. Dėl informacijos pristatymo dėl SJRT teikto siūlymo dėl jaunimo atstovų įtraukimo į Panevėžio miesto savivaldybės organizuojamų projektų finansavimo konkursų vertinimo komisijų sudėtį;
3. Dėl informacijos pristatymo dėl SJRT teikto siūlymo dėl pirmoko krepšelio iniciatyvos tolimesnio įgyvendinimo;
4. Dėl įvykusio susitikimo su Panevėžio miesto savivaldybės administracijos direktoriumi bei kitais administracijos atstovais aptarimo;
5. Dėl 2026 m. gegužės 29 d. įvykusio Vilniaus m. sav. SJRT, Panevėžio m. sav. SJRT ir Alytaus m. sav. SJRT atstovų susitikimo aptarimo;
6. Dėl 2026 m. gegužės 27 d. vykusio SJRT posėdžio aptarimo ir tolimesnių veiksmų planavimo;
7. Dėl tolimesnių veiksmų aptarimo dėl Premijuojamo jaunimo konkurso idėjos įgyvendinimo;
[bookmark: _Hlk231546312]8. Dėl tolimesnės eigos pristatymo dėl naujai kuriamos Panevėžio miesto savivaldybės jaunimo politikos strategijos 2027-2029 m.;
9. Dėl galimybių SJRT vardu pasveikinti ir apdovanoti geriausių rezultatų valstybinių brandos egzaminų sesijoje 2026 metais pasiekusius abiturientus miesto Šimtukininkų šventėje aptarimo;
10. Dėl esamos situacijos aptarimo dėl 2022 m. SJRT teikto siūlymo dėl sveikos gyvensenos kabineto veiklos atnaujinimo Panevėžio miesto poliklinikoje;
11. Dėl gauto prašymo kompensuoti steigimosi išlaidas;
12. Dėl jaunų žmonių apklausos dėl mokymų, kursų ar kito edukacinio pobūdžio veiklų organizavimo poreikio aptarimo;
13. Dėl mokymų SJRT nariams organizavimo aptarimo;
14. Kiti klausimai.
1) SVARSTYTA. Dėl Panevėžio miesto savivaldybės Jaunimo reikalų tarybos 2025-2026 m. veiklos plano įgyvendinimo rezultatų aptarimo;
SJRT pirmininkas Ignas Janeliūnas pristatė Panevėžio miesto savivaldybės Jaunimo reikalų tarybos 2025–2026 m. veiklos plano įgyvendinimo apžvalgą. Posėdžio metu veiklos planas buvo peržiūrėtas pagal atskirus tikslus, uždavinius ir priemones, aptariant pasiektus rezultatus, neįgyvendintas veiklas bei jų aktualumą ateityje. Taip pat diskutuota dėl veiklų, kurias tikslinga tęsti, koreguoti ar atsisakyti rengiant naują veiklos planą. Aptarta, kad didelė dalis plane numatytų priemonių buvo sėkmingai įgyvendintos, tarp jų – siūlymų Savivaldybės administracijai teikimas, bendradarbiavimo su kitų savivaldybių jaunimo reikalų tarybomis stiprinimas, jaunimo politikos kokybės vertinimo proceso įgyvendinimas, jaunimo apdovanojimų ir Jaunojo mero rinkimų organizavimas, jaunimo kelionių išlaidų kompensavimo tvarkos atnaujinimas bei kitos veiklos.
Diskusijų metu taip pat aptartos priemonės, kurių įgyvendinti nepavyko arba kurios buvo įgyvendintos tik iš dalies. SJRT nariai pažymėjo, kad rengiant naują veiklos planą reikėtų mažinti formalių ir sunkiai pamatuojamų veiklų skaičių, daugiau dėmesio skiriant ilgalaikiams rezultatams, realiam poveikiui jaunimui bei turinio kokybei. Sutarta, kad naujame veiklos plane didesnis dėmesys turėtų būti skiriamas strateginėms iniciatyvoms, jaunimo atstovavimo stiprinimui, bendradarbiavimui su ugdymo įstaigomis bei jaunimo įgalinimui.
SJRT pirmininkas padėkojo visiems SJRT nariams už aktyvų darbą ir įsitraukimą pirmaisiais šios kadencijos veiklos metais. Diskusijų metu taip pat aptarta naujo SJRT veiklos plano rengimo kryptis. SJRT nariai sutarė, kad naujame veiklos plane reikėtų mažiau dėmesio skirti formaliems kiekybiniams rodikliams ir daugiau orientuotis į veiklų turinį, poveikį jaunimui bei strateginių tikslų įgyvendinimą. SJRT pirmininkas informavo, kad parengs naujo veiklos plano projektą, kuris bus pateiktas SJRT nariams derinti ir tvirtinti elektroniniu paštu.
1) NUTARTA. Informacinio pobūdžio klausimas.
2) SVARSTYTA. Dėl informacijos pristatymo dėl SJRT teikto siūlymo dėl jaunimo atstovų įtraukimo į Panevėžio miesto savivaldybės organizuojamų projektų finansavimo konkursų vertinimo komisijų sudėtį;
SJRT pirmininkas Ignas Janeliūnas pristatė gautą informaciją ir atsakymus dėl SJRT anksčiau teikto siūlymo į Panevėžio miesto savivaldybės organizuojamų projektų finansavimo konkursų vertinimo komisijas įtraukti jaunimo atstovus.
Posėdžio metu aptarta, kad Kultūros ir meno projektų finansavimo konkurso nuostatų pakeitimai galėtų būti svarstomi ateityje, rengiant naujos kadencijos vertinimo komisijos sudėtį. Taip pat pristatyta informacija, kad neformaliojo vaikų švietimo programų vertinimo procese jaunimo atstovų dalyvavimas būtų galimas, tačiau kandidatai turėtų būti deleguojami organizacijos ir turėti patirties neformaliojo vaikų švietimo srityje.
SJRT nariai diskutavo apie galimus jaunimo atstovų delegavimo principus ir pažymėjo, kad tikslinga būtų svarstyti kandidatų delegavimą per Panevėžio jaunimo organizacijų sąjungą „Apskritasis stalas“, atrenkant asmenis, turinčius aktualios NVŠ patirties. Taip pat diskutuota, ar ankstesnė patirtis vertinant neformaliojo vaikų švietimo programų paraiškas galėtų būti laikoma pakankama kompetencija dalyvauti tokių komisijų veikloje. Nutarta papildomai išsiaiškinti šį klausimą kompetentingose institucijose.
Diskusijos metu pažymėta, kad klausimas dėl kultūros skyriaus vertinimo komisijų išlieka aktualus ir turėtų būti perduotas svarstyti bei tęsti darbą ir kitai SJRT kadencijai.
2) NUTARTA. Detaliau išsiaiškinti dėl atstovo patirties reikalavimo ir tuomet teikti siūlymą dėl delegavimo.
3) SVARSTYTA. Dėl informacijos pristatymo dėl SJRT teikto siūlymo dėl pirmoko krepšelio iniciatyvos tolimesnio įgyvendinimo;
SJRT pirmininkas Ignas Janeliūnas pristatė gautą atsakymą į SJRT teiktą siūlymą dėl Panevėžio miesto savivaldybės pirmoko krepšelio iniciatyvos tobulinimo ir finansavimo didinimo. Pažymėta, kad Savivaldybėje jau įgyvendinamos įvairios priemonės, skirtos vaikų ugdymosi sąlygoms gerinti, tarp jų – socialinė parama mokinio reikmėms įsigyti, projektas skirtas priešmokyklinio amžiaus vaikams, pirmokų pasveikinimo iniciatyva bei kitos papildomos paramos priemonės mokiniams ir jų šeimoms.
Posėdžio metu papildomai aptarta informacija, gauta susitikimo su Savivaldybės administracijos atstovais metu. Diskusijoje pažymėta, kad Panevėžio miesto savivaldybė reikšmingas lėšas skiria ugdymo kokybei gerinti, finansuodama skaitmenines mokymosi priemones, įskaitant EDUKA licencijas visiems mokiniams.
SJRT nariai diskutavo, kad šiuo metu pirmoko krepšelio iniciatyva labiau atlieka simbolinę pirmokų pasveikinimo funkciją. Kartu pažymėta, kad formuojant ateinančių metų Savivaldybės biudžetą būtų galima pakartotinai svarstyti galimybę teikti siūlymus dėl šios iniciatyvos finansavimo didinimo ar jos tobulinimo.
3) NUTARTA. Prie klausimo dėl pirmoko krepšelio iniciatyvos tolimesnio įgyvendinimo ir galimų tobulinimo krypčių sugrįžti rengiant 2027 metų Savivaldybės biudžeto siūlymus.
4) SVARSTYTA. Dėl įvykusio susitikimo su Panevėžio miesto savivaldybės administracijos direktoriumi bei kitais administracijos atstovais aptarimo;
SJRT pirmininkas Ignas Janeliūnas ir Jaunimo reikalų koordinatorė Toma Karosienė pristatė informaciją apie įvykusį susitikimą su Panevėžio miesto savivaldybės administracijos direktoriumi ir kitais Savivaldybės administracijos atstovais, kurio metu buvo aptarti SJRT aktualūs klausimai ir galimos tolimesnės veiklos kryptys.
Pristatant informaciją apie jaunimo tarptautinių kelionių kompensavimo galimybes, pažymėta, kad šiuo metu nėra pakankamo teisinio reguliavimo ir finansinio pagrindo Savivaldybės biudžeto lėšomis finansuoti individualias jaunų žmonių keliones į tarptautinius renginius atstovauti miestui. Kartu akcentuota, kad galutinis sprendimas dėl tokios galimybės nėra neigiamas, todėl ir toliau ieškoma galimų sprendimų bei aiškinamasi teisinės galimybės šiai iniciatyvai įgyvendinti. Diskusijų metu taip pat aptarta SJRT nario Arnoldo Simėno iškelta idėja numatyti atskirą reprezentacinių išlaidų eilutę, kuri galėtų būti naudojama SJRT veiklai, miesto reprezentavimui bei tarptautinio bendradarbiavimo iniciatyvoms. Taip pat pristatytas pasiūlymas aktyviau išnaudoti bendradarbiavimo galimybes su Panevėžio miesto partneriais užsienyje bei ieškoti būdų jaunimo įtraukimui į tarptautinius mainus ir bendras veiklas.
Posėdžio metu pažymėta, kad klausimas dėl pirmoko krepšelio iniciatyvos buvo išsamiai aptartas ankstesnio darbotvarkės klausimo metu.
Aptariant jaunimo darbuotojų mokyklose iniciatyvą, informuota, kad šiuo metu galimybių steigti papildomus etatus nėra. Vis dėlto sutarta kartu su Švietimo skyriumi papildomai išsiaiškinti galimybes pasitelkti Europos Sąjungos projektų lėšas ir ieškoti būdų bent dalinai finansuoti jaunimo darbuotojų veiklas ugdymo įstaigose.
Pristatant informaciją dėl bendros specialistų pritraukimo programos kūrimo galimybių, aptartas 2026 m. gegužės 27 d. vykęs SJRT posėdis, skirtas specialistų pritraukimo klausimams. Diskusijų metu pažymėta, kad tiek Savivaldybės administracijos, tiek SJRT atstovai pritaria poreikiui stiprinti Panevėžio miesto komunikaciją, aktyviau viešinti mieste jau egzistuojančias specialistams skirtas priemones bei kurti aiškesnį miesto, kaip patrauklios vietos gyventi ir dirbti, įvaizdį.
Taip pat pristatyta iniciatyvos „Jaunimo pusryčiai su miesto lyderiais“ idėja. Pažymėta, kad Savivaldybės vadovai ir administracijos atstovai iniciatyvą vertina palankiai, mato jos aktualumą jaunimo ir miesto vadovų dialogui stiprinti bei išreiškė pasirengimą prisidėti prie tokio renginio organizavimo 2026 metų rudenį.
4) NUTARTA. Informacinio pobūdžio klausimas.
5) SVARSTYTA. Dėl 2026 m. gegužės 29 d. įvykusio Vilniaus m. sav. SJRT, Panevėžio m. sav. SJRT ir Alytaus m. sav. SJRT atstovų susitikimo aptarimo;
SJRT pirmininkas Ignas Janeliūnas pristatė informaciją apie 2026 m. gegužės 29 d. Vilniuje vykusį Vilniaus miesto savivaldybės, Panevėžio miesto savivaldybės ir Alytaus miesto savivaldybės jaunimo reikalų tarybų atstovų susitikimą, kuriame dalyvavo penki Panevėžio miesto savivaldybės jaunimo reikalų tarybos nariai ir JRK.
Posėdžio metu susitikime dalyvavę SJRT nariai pasidalijo įspūdžiais ir įžvalgomis. Pažymėta, kad tokio formato susitikimai yra prasmingi ir naudingi, nes suteikia galimybę geriau pažinti kitų savivaldybių jaunimo politikos praktikas, pasidalinti patirtimi bei užmegzti naujus bendradarbiavimo ryšius. SJRT nariai teigiamai įvertino susitikimo programą, ypač apsilankymą Vilniaus jaunimo politikos centre bei galimybę susipažinti su Vilniaus miesto savivaldybėje įgyvendinamomis jaunimo politikos priemonėmis.
Diskusijų metu taip pat išsakyta nuomonė, kad ateityje būtų naudinga aplankyti ir nuo miesto centro labiau nutolusias jaunimo erdves ar centrus, siekiant geriau pažinti skirtingų jaunimo grupių poreikius bei darbo su jaunimu specifiką įvairiose miesto teritorijose. SJRT nariai taip pat teigiamai įvertino priėmimą Vilniaus miesto savivaldybėje bei pažymėjo, kad užsimezgę ryšiai su kitų savivaldybių jaunimo reikalų tarybų atstovais gali būti naudingi plėtojant tolimesnį bendradarbiavimą.
SJRT nariai sutarė ir toliau palaikyti užmegztus kontaktus, planuoti bendras veiklas, vizitus bei kitų savivaldybių jaunimo reikalų tarybų atstovų priėmimą Panevėžio mieste.
5) NUTARTA. Tęsti bendradarbiavimą su kitų savivaldybių jaunimo reikalų tarybomis ir pagal galimybes organizuoti bendrus susitikimus bei gerosios patirties mainus.
6) SVARSTYTA. Dėl 2026 m. gegužės 27 d. vykusio SJRT posėdžio aptarimo ir tolimesnių veiksmų planavimo;
SJRT pirmininkas Ignas Janeliūnas pakvietė SJRT narius aptarti 2026 m. gegužės 27 d. vykusio SJRT posėdžio metu iškeltus klausimus bei numatyti tolimesnius veiksmus. Pažymėta, kad išsami informacija apie posėdžio metu vykusias diskusijas ir aptartas temas pateikta 2026 m. gegužės 27 d. SJRT posėdžio protokole.
Diskusijos metu SJRT nariai aptarė, kokia papildoma informacija būtų reikalinga tolesniam specialistų pritraukimo programos galimybių nagrinėjimui, kokius partnerius tikslinga įtraukti į diskusijas bei su kokių institucijų atstovais būtų naudinga susitikti ateityje.
SJRT nariai sutarė, kad vieną iš artimiausių posėdžių tikslinga organizuoti kartu su VšĮ „Panevėžio plėtros agentūros“ atstovais, siekiant detaliau aptarti miesto komunikacijos, specialistų pritraukimo ir miesto patrauklumo didinimo klausimus. Preliminariai sutarta tokį susitikimą organizuoti 2026 m. rugsėjo pradžioje.
Taip pat aptarta galimybė vieną iš būsimų SJRT posėdžių organizuoti Panevėžio kraštotyros muziejaus padalinyje – Sąjūdžio muziejuje, siekiant supažindinti SJRT narius su muziejaus veikla bei stiprinti bendradarbiavimą su miesto kultūros įstaigomis.
6) NUTARTA:
6.1. Tęsti diskusijas dėl specialistų pritraukimo galimybių Panevėžio mieste.
6.2. Organizuoti susitikimą su VšĮ „Panevėžio plėtros agentūros“ atstovais.
6.3. Vieną iš būsimų SJRT posėdžių organizuoti Sąjūdžio muziejuje.
7) SVARSTYTA. Dėl tolimesnių veiksmų aptarimo dėl Premijuojamo jaunimo konkurso idėjos įgyvendinimo;
SJRT pirmininkas Ignas Janeliūnas priminė, kad Premijuojamo jaunimo konkurso idėja buvo aptarta ankstesniuose SJRT posėdžiuose, tačiau iki šiol išlieka poreikis detaliau išgryninti konkurso tikslus, galimas nominacijas, vertinimo kriterijus, organizavimo modelį bei finansavimo galimybes.
Diskusijų metu SJRT nariai pažymėjo, kad konkurso idėjos vystymas turėtų būti tęsiamas ir užbaigtas iki 2026 metų rudens, siekiant įvertinti galimybes ateityje inicijuoti konkurso įgyvendinimą. Taip pat aptarta, kad tolimesniam darbui reikalinga mažesnė darbo grupė, kuri tarp posėdžių analizuotų kitų savivaldybių praktiką, rengtų galimus konkurso modelius bei teiktų siūlymus svarstyti SJRT.
SJRT nariai pritarė siūlymui sudaryti darbo grupę iš SJRT narių (Kotrynos Jackevičiūtės ir Simonos Stiraitės) ir JRK Tomos Karosienės.
7) NUTARTA. Sudaryti darbo grupę Premijuojamo jaunimo konkurso idėjos išgryninimui, į ją deleguojant Tomą Karosienę, Kotryną Jackevičiūtę ir Simoną Stiraitę. Darbo grupės veiklos koordinavimą pavesti JRK Tomai Karosienei.
8) SVARSTYTA. Dėl tolimesnės eigos pristatymo dėl naujai kuriamos Panevėžio miesto savivaldybės jaunimo politikos strategijos 2027-2029 m.;
Jaunimo reikalų koordinatorė Toma Karosienė pristatė informaciją apie Panevėžio miesto savivaldybės jaunimo politikos strategijos 2027–2029 m. rengimo eigą. Informuota, kad strategiją rengia VšĮ „Darnaus vystymo projektai“, kuri, vadovaudamasi atliktu jaunimo problematikos tyrimu, Panevėžio miesto savivaldybės strateginio planavimo dokumentais bei jaunimo politikos kokybės vertinimo išvadomis, parengė esamos situacijos analizę.
2026 m. gegužės 28 d. vyko pirmasis fokus grupės susitikimas. Jame dalyvavo jaunimo organizacijų, su jaunimu dirbančių organizacijų, mokinių ir studentų atstovai, Panevėžio miesto savivaldybės jaunimo reikalų tarybos nariai, Panevėžio atviro jaunimo centro lankytojai, darbo su jaunimu gatvėje darbuotojai bei jaunų šeimų atstovai.
Susitikimo metu vyko kūrybinės dirbtuvės, kurių metu dalyviai diskutavo apie Panevėžio miesto stiprybes ir silpnybes jaunimo politikos kontekste, jaunimui aktualiausius poreikius, trūkstamas paslaugas, išsaugotinas iniciatyvas bei prioritetines sritis, kurias reikėtų stiprinti ateinančiais metais. Pažymėta, kad surinktos įžvalgos bus naudojamos rengiant strategijos priemonių plano projektą.
Informuota, kad vasaros laikotarpiu planuojama parengti strategijos priemonių plano projektą, o 2026 metų rudenį organizuoti dar vieną susitikimą, į kurį bus kviečiami galimi priemonių įgyvendintojai bei kiti suinteresuoti partneriai, siekiant aptarti numatytas priemones ir jų įgyvendinimo galimybes. 
8) NUTARTA. Informacinio pobūdžio klausimas.
9) SVARSTYTA. Dėl galimybių SJRT vardu pasveikinti ir apdovanoti geriausių rezultatų valstybinių brandos egzaminų sesijoje 2026 metais pasiekusius abiturientus miesto Šimtukininkų šventėje aptarimo;
SJRT pirmininkas Ignas Janeliūnas pristatė idėją Panevėžio miesto savivaldybės jaunimo reikalų tarybos vardu pasveikinti ir papildomai pagerbti geriausių rezultatų 2026 metų valstybinių brandos egzaminų sesijoje pasiekusius miesto abiturientus.
Diskusijų metu SJRT nariai aptarė galimas paskatinimo formas ir pažymėjo, kad toks įvertinimas būtų prasmingas būdas atkreipti dėmesį į jaunų žmonių pasiekimus bei skatinti akademinį aktyvumą. Siūlyta įsteigti specialų SJRT prizą ar dovanų kuponą abiturientams, pasiekusiems išskirtinių rezultatų valstybinių brandos egzaminų sesijoje. Taip pat aptarta galimybė Šimtukininkų šventės metu SJRT vardu tarti sveikinimo žodį ir įteikti numatytą apdovanojimą.
9) NUTARTA. Įsteigti Panevėžio miesto savivaldybės jaunimo reikalų tarybos prizą 2026 metų valstybinių brandos egzaminų sesijoje išskirtinių rezultatų pasiekusiems abiturientams bei kreiptis į Švietimo skyrių dėl galimybės SJRT vardu pasveikinti ir apdovanoti laureatus renginio metu.
10) SVARSTYTA. Dėl esamos situacijos aptarimo dėl 2022 m. SJRT teikto siūlymo dėl sveikos gyvensenos kabineto veiklos atnaujinimo Panevėžio miesto poliklinikoje;
SJRT pirmininkas Ignas Janeliūnas informavo, kad peržiūrint ankstesnių metų SJRT veiklą buvo sugrįžta prie 2022 metais SJRT teikto siūlymo dėl sveikos gyvensenos kabineto veiklos atnaujinimo Panevėžio miesto poliklinikoje. Posėdžio metu aptarta, kokia yra šio klausimo situacija šiuo metu bei ar buvo įgyvendintos anksčiau siūlytos priemonės.
Diskusijų metu taip pat prisiminta 2023 metais „Apskritojo stalo“ teikta rezoliucija dėl jaunimo psichikos sveikatos stiprinimo ir jaunimui skirtų paslaugų prieinamumo gerinimo. SJRT nariai domėjosi, kokie pokyčiai buvo įgyvendinti nuo rezoliucijos pateikimo, ypač aptariant siūlymą dėl vadinamojo „žaliojo koridoriaus“ principo taikymo jaunimo psichikos sveikatos paslaugoms. JRK Toma Karosienė pažadėjo išsiaiškinti galimybes su sveikatos poskyriu.
10) NUTARTA. Pavesti JRK Tomai Karosienei surinkti informaciją apie 2022 m. SJRT teikto siūlymo dėl sveikos gyvensenos kabineto veiklos atnaujinimo bei 2023 m. rezoliucijoje numatytų priemonių įgyvendinimo eigą ir informaciją pristatyti viename iš būsimų SJRT posėdžių.
11) SVARSTYTA. Dėl gauto prašymo kompensuoti steigimosi išlaidas;
JRK Toma Karosienė informavo, kad gautas naujai įsteigtos jaunimo organizacijos – asociacijos „Mirgos vyr. skautės“ – prašymas kompensuoti steigimosi išlaidas. Prašymas pateiktas vadovaujantis Panevėžio miesto savivaldybės jaunimo ir su jaunimu dirbančių organizacijų steigimosi ir įstatų keitimo išlaidų kompensavimo tvarkos aprašu. SJRT nariams buvo pateikti visi Apraše numatyti dokumentai, reikalingi prašymui nagrinėti.
SJRT nariai susipažino su pateiktais dokumentais ir išlaidas pagrindžiančiais dokumentais. Organizacijos patirtos steigimosi išlaidos sudarė 429,93 Eur. Atsižvelgiant į tai, kad pagal galiojantį Aprašą vienai organizacijai gali būti kompensuojamos dokumentais pagrįstos steigimosi išlaidos, neviršijančios 200 Eur, SJRT nariai diskutavo dėl galimybės skirti maksimalią numatytą kompensaciją.
SJRT nariai siūlymui pritarė bendru sutarimu.
11) NUTARTA. Siūlyti Panevėžio miesto savivaldybės administracijos direktoriui asociacijai „Mirgos vyr. skautės“ skirti 200 Eur steigimosi išlaidų kompensaciją.
12) SVARSTYTA. Dėl jaunų žmonių apklausos dėl mokymų, kursų ar kito edukacinio pobūdžio veiklų organizavimo poreikio aptarimo;
SJRT pirmininkas Ignas Janeliūnas priminė, kad 2025 m. atlikto jaunimo politikos kokybės vertinimo metu buvo išskirtas poreikis geriau identifikuoti jaunų žmonių mokymosi, kompetencijų ugdymo ir kitų edukacinių veiklų poreikius. Atsižvelgiant į tai, pasiūlyta inicijuoti jaunų žmonių apklausą, kuri padėtų išsiaiškinti, kokie mokymai, kursai ar kitos ugdomosios veiklos šiuo metu yra aktualiausios Panevėžio miesto jaunimui.
Diskusijų metu pažymėta, kad surinkta informacija galėtų būti naudinga planuojant būsimus mokymus, renginius ir kitas edukacines veiklas bei ateityje perkant su jaunimo kompetencijų ugdymu susijusias paslaugas. Taip pat aptarta galimybė pirmiausia atlikti pilotinę apklausą, kurios rezultatai leistų geriau suprasti jaunimo poreikius ir prioritetines temas. SJRT nariai pritarė siūlymui inicijuoti apklausos parengimą.
12) NUTARTA. Pavesti JRK Tomai Karosienei ir SJRT narei Kotrynai Jackevičiūtei parengti pilotinę jaunų žmonių apklausą dėl mokymų, kursų ir kitų edukacinio pobūdžio veiklų poreikio.
13) SVARSTYTA. Dėl mokymų SJRT nariams organizavimo aptarimo;
Panevėžio jaunimo organizacijų sąjungos „Apskritasis stalas“ prezidentė Kotryna Jackevičiūtė priminė, kad kasmet SJRT nariams organizuojami mokymai, skirti stiprinti tarybos narių kompetencijas ir efektyvesnį dalyvavimą jaunimo politikos formavimo procesuose. Posėdžio metu SJRT nariai buvo pakviesti išsakyti lūkesčius dėl būsimų mokymų turinio, formatų bei organizavimo laiko.
Diskusijų metu SJRT nariai aptarė aktualiausias temas, kurios galėtų būti įtrauktos į mokymų programą. Daugiausia dėmesio siūlyta skirti jaunimo atstovavimui, interesų atstovavimo ir lobizmo principams, idėjų generavimui bei jų įgyvendinimui, bendradarbiavimo ir komunikacijos įgūdžių stiprinimui.
SJRT nariai sutarė, kad mokymus tikslinga organizuoti 2026 metų spalio–lapkričio mėnesiais.
13) NUTARTA. Organizuoti SJRT narių mokymus 2026 metų spalio–lapkričio mėnesiais.
14) SVARSTYTA. Kiti klausimai.
14.1. SJRT nariai aptarė artimiausio posėdžio datą ir laiką. Bendru sutarimu nutarta, kad kitas SJRT posėdis vyks 2026 m. rugsėjo 3 d. 15.00 val.
14.2. SJRT nariai aptarė galimus ateities klausimus ir temas, kurias tikslinga įtraukti į būsimų posėdžių darbotvarkes. Tarp prioritetinių temų išskirtas kreipimasis į Lietuvos jaunimo organizacijų tarybą dėl nacionalinių jaunimo organizacijų padalinių plėtros regionuose, švietimo programų finansavimo galimybių aptarimas bei informacijos apie gyventojų priedangas ir jų prieinamumą jaunimui pristatymas.
14) NUTARTA. Kitas SJRT posėdis vyks 2026 m. rugsėjo 3 d. 15 val.

Posėdžio pirmininkas			Ignas Janeliūnas	        

Posėdžio sekretorė 				Toma Karosienė

